Jɨm Betania anajty tüg paꞌmjäy,
hueꞌ anajty yxɨɨ Lázaro.
Hueꞌ jeꞌ anajty chɨnäy ma María etz Marta ycogajpɨty.
María jeꞌ anajty huɨdibɨ je Huindzɨn Jesús anajty tɨ yajjaxy je ujtzpɨjyñɨɨ huɨdibɨ ooy oy yxuugy,
etz poꞌtɨ Jesús ytecy mɨɨd ycöhuay.
Hueꞌ jeꞌ anajty María etz Marta ymɨdügquëx Lázaro huɨdibɨ anajty pɨjcɨp.
Chi Lázaro ymɨdügquëx ajcxy ycapxyquejxy ma je Huindzɨn Jesús anajty yajpaady,
e chi oy yajnɨmäyii:
―Je mmɨgüg huɨdibɨ ooy mdzocy,
pɨjcɨp jeꞌ.
Co Jesús jaduꞌn mɨdooy,
chi ymɨnañ:
―Jeꞌ ypaꞌm caꞌ yajꞌögaꞌñyii tüccɨꞌyɨ.
Jeꞌ ypaꞌm hueꞌ yajniguëxɨ̈gamy Dios ymɨcꞌajt,
jaydëb Dios ycömaybɨdzɨmɨpy,
e nañ ɨɨch nyajcömayɨpyɨch,
ɨɨch je jäy huɨdibɨ tzoon tzajpjoty.
Jesús ooy anajty tzocy jɨhuɨ̈y je Marta,
María etz je Lázaro.
Oy jaduꞌn Jesús nejhuɨɨy co anajty Lázaro ypɨgyii,
jamejtz xɨɨ jɨm yjacxɨɨnajxy ma anajty yajpaady.
Huinꞌit Jesús nɨmay ydiscípulos ajcxy:
―Tzoc jamɨm jɨm Judea naaxjot.
Chi jeꞌ ydiscípulos ajcxy yꞌadzooy:
―Huindzɨn,
namnɨ jäy ajcxy jɨm Judea tɨ xyꞌocjaccögädzambɨ,
e ¿mnɨcxaanɨp jɨm jadügꞌocɨ?
Chi Jesús yꞌadzooy:
―Majmetz hora tüg xɨɨmbɨ mɨɨdɨty.
Pɨnjäy mɨɨd Dios ytɨyꞌajt,
caꞌ ayoꞌn padaꞌñ,
tɨm jaduꞌn nej jɨhuɨ̈y yhuɨdity xɨɨm,
e caꞌ ycönepy,
com co xɨɨ codɨɨcxy jada naaxhuiñybɨ.
Pɨnjäy caꞌ mɨɨdɨty Dios ytɨyꞌajt,
caꞌ jeꞌ nejhuɨ̈y ti anajty jadaanɨp,
chi ayoꞌn padaꞌñ,
tɨm jaduꞌn nej jäy ycoodzhuɨdity,
e chi ycönepy mɨɨd co caꞌ anajty ixy ma ñɨcxy.
Huinꞌit Jesús jeꞌ ajcxy nɨmay:
―Ɨɨch ajt nmɨgüg Lázaro maab jeꞌ,
nɨcxy nyajpɨdɨ̈gaꞌñɨch.
Chi jeꞌ ydiscípulos ajcxy yꞌadzooy:
―Huindzɨn,
pen maab,
huaadjɨhuɨ̈jɨ̈huɨp yɨꞌ,
cɨꞌm yɨꞌ ymäyhuijɨpy.
Jeꞌ Jesús anajty ñimɨydaacyp je oꞌcɨn,
e jeꞌ ajcxy tijy Jesús ñimɨydaacyp je mähuɨɨ.
Chi Jesús yajmɨɨdmɨydacy ajcxy tɨydudägy,
ymɨnañ:
―Lázaro tɨ jeꞌ yꞌoꞌcy.
E ooy njotcújcɨdyɨch mɨɨd miich ajcxy ycɨxpɨ co anajty ɨɨch caꞌ njɨmɨty,
jɨgɨx ajcxy mmɨbɨgɨpy co Dios ymɨcꞌajt nmɨɨdɨdyɨch.
Tzoc ajt jamɨm jɨm Betania.
Tomás huɨdibɨ anajty ajcxy yxɨɨgoyaaxyp Dídimo,
huɨdi ayuc-huimbɨdzɨm:
cuate,
nɨmay jacjadyii Jesús ydiscípulos ajcxy:
―Tzoc ajt nañ jaduꞌn jamɨm,
huen jäy jɨm xyajꞌoꞌcɨm quipxy mɨɨd Jesús.
Co ajcxy jɨm yjaꞌty,
chi ajcxy paty tɨyꞌajt co mɨmɨdaaxxɨɨbɨ anajty maabɨ Lázaro ñaaxtɨgɨ̈y.
Betania caꞌ anajty ooy yjɨguëgyɨty mɨɨd Jerusalén,
jëyɨ jadaꞌ anajty mɨɨdɨty tugɨɨg kilómetro.
May judíojäy ajcxy anajty tɨ ymiiñgɨxy ma Marta etz María,
yajjotcugɨ̈huaꞌñ ajcxy mɨɨd jeꞌ ymɨguëx ycɨxpɨ co anajty tɨ yꞌögy.
Co nejhuɨ̈y Marta co Jesús anajty jɨm ymiñ,
chi nidzooñ oy jɨjpcobadɨ̈y.
E María jɨm yhuɨꞌmɨɨy ma ytɨjc,
tɨgoty anajty ɨñäy.
Chi Marta Jesús nɨmay:
―Huindzɨn,
co ixyipy miich ya anajty myajpaady,
caꞌ ixyipy tɨ yꞌögy nmɨguëxɨch.
Per nnejhuɨɨybɨch co miich cham jëbɨ Dios mmɨbɨjctzoy,
e xymöhuɨp ti mdɨmdzojcyp.
Chi Jesús yꞌadzooy:
―Je mmɨguëx jugypɨgɨp jadügꞌoc.
Chi Marta yꞌadzooy:
―Nnejhuɨɨybɨch co yjugypɨgɨpy jadügꞌoc co anajty naaxhuiñybɨ tɨ yhuaadꞌajtnɨ co Dios anajty yajtɨgadzaꞌñ.
Per huinꞌit Jesús yꞌadzooy:
―Ɨɨch jeꞌ nyajjugypɨgɨpyɨch je jäy ajcxy,
e nmöhuɨbyɨch ajcxy jugyꞌajtɨn.
Pɨnjäy ajcxy xymɨbɨjcpɨch xymɨjpɨdaacpɨch,
oy anajty yjaꞌögy ajcxy,
jugyꞌájtcɨxɨp ajcxy jadügꞌoc.
E tügꞌócɨy pɨnjaty ajcxy xymɨbɨjcp xymɨjpɨdaacpɨch juugyñɨ,
caꞌ yꞌögɨpy ajcxy tüccɨꞌyɨ.
¿Nej mɨbɨjcyp miich jadaajɨ?
Chi Marta yꞌadzooy:
―Nmɨbɨjcypɨch,
Huindzɨn.
Nmɨbɨjcypɨch co miich jeꞌ je Cristo,
Dios yꞌung,
huɨdibɨ anajty miinam ya naaxhuiñ.
Co Marta jaduꞌn ymɨnañ,
chi jadaꞌ oy huoy yꞌuch María,
e yajnɨmay ameech:
―Je Huindzɨn chiiby jeꞌ,
e miich jiiby xymɨɨdmɨydägamb.
Co María jaduꞌn mɨdooy,
chi ypɨdɨ̈gy mɨcꞌamy,
e chi ñɨcxy ma Jesús.
Caꞌnɨ anajty Jesús yjaꞌty cajpjoty.
Jɨmnɨ anajty yhuäcxɨjp ma anajty Marta tɨ yjɨjpcobaadɨ̈yii.
Co ajcxy ijxy co María ypɨdɨ̈gy,
e ypɨdzɨɨmy janch mɨcꞌamy,
je judíojäy huɨdibɨ anajty ajcxy jɨm ma je tɨjc mɨɨd jeꞌ,
hueꞌ ajcxy tijy María ñɨcxy yaaxpɨ ma anajty tɨ ñaaxtɨgɨ̈y je Lázaro.
Chi ajcxy panɨcxy.
Co yjädy María ma je it ma anajty Jesús,
co ijxpaty,
chi ycojxtɨnaayꞌahuɨɨy ma Jesús yhuinduu,
chi nɨmay:
―Huindzɨn,
co ixyipy miich anajty mꞌocyaajɨty,
ɨɨch nꞌay caꞌ jeꞌ ixyipy yꞌögy.
Co Jesús ijxy yäxy je María etz je judíojäy ajcxy huɨdibɨ anajty yjaymɨɨdꞌajtɨp,
chi ooy jɨhuɨɨy etz ytaj ymaay.
Chi jadaꞌ Jesús yajtɨy:
―¿Ma ajcxy Lázaro tɨ myajnaaxtɨgɨ̈?
Chi ajcxy nɨmay:
―Huindzɨn,
jam ijxɨm.
Chi Jesús yaaxy.
Chi judíojäy ajcxy ñayñɨmaayɨ miñ xyɨpy:
―Ooydɨm anajty tzocy je Lázaro.
Per nijëjɨty ajcxy ymɨnañ:
―Jadayaabɨ jäy huɨdibɨ huintzjäy yajhuindɨcxɨ̈gy,
¿nej caꞌ jadaꞌ ixyipy mɨcꞌajt mɨɨdɨty jëbɨ ixyipy tɨ yajtzögy je Lázaro,
e caꞌydɨ ixyipy tɨ yꞌögy?
Chi Jesús jadügꞌoc yjotmaybaty,
chi ymɨjhuägy ma je oꞌcpɨ jut.
Hueꞌ jeꞌ anajty tüg ang mɨɨd tüg mɨj tzaa yꞌagɨyducyɨty je jut aguu.
Chi Jesús ymɨnañ:
―Jɨɨgɨꞌ ajcxy jada tzaa.
E chi Marta je oꞌcpɨ yꞌuch yꞌadzooy:
―Huindzɨn,
xuucnɨp yɨꞌ,
com cham yɨꞌ mɨmɨdaaxxɨɨbiñ maabɨ ñaaxtɨgɨ̈y.
Chi Jesús ymɨnañ:
―¿Nej cay tɨ jaduꞌn nnɨmäyɨ?
Pen xymɨbɨ́jcɨbɨch yɨꞌ nꞌayuc,
mꞌixɨpy Dios ymɨcꞌajt yꞌoyꞌajt.
Chi ajcxy je tzaa jɨɨgɨɨy,
chi Jesús cɨx ypaꞌtꞌijxy,
ymɨnañ:
―Dios Teedy,
jäygɨdaacɨn nyajnajxypɨch ma miich,
co miich xymɨdoohuɨ nꞌayucɨch
Yajxon nnejhuɨ̈yɨch co miich xyꞌamɨdoꞌijtpɨch jabom jabom,
paady ycɨxp miich jaduꞌn tɨ nnɨmäy mɨɨd jadayaabɨ jäy ajcxy ycɨxpɨ ma ɨɨch nhuinduu,
huen ajcxy mɨbɨcy co miich xyquejxɨch ya naaxhuiñ.
Co Jesús jaduꞌn ymɨnañ,
chi jadaꞌ mɨc ycapxy:
―Lázaro,
pɨdzɨm tɨbäy.
Hueꞌ je oꞌcpɨ mɨcꞌamy ypɨdzɨmy ymoꞌnɨty yajxon tügꞌócɨy ñinïcx etz huingoyebɨ̈yɨty mɨɨd huit,
chi Jesús ymɨnañ:
―Huimbɨdijttuutcɨxy,
e najtzmadzɨɨygɨx,
huen yöychooñ.
May je judíojäy ajcxy ymɨbɨjcy huɨdibɨ anajty María yjaymɨɨdꞌajtyp,
co ajcxy ijxy je huɨdibɨ anajty Jesús tɨ tuñ.
Per jadyii judíojäy ajcxy oy ixtäy je fariseojäy ajcxy,
chi ajcxy yajmɨɨdmɨydacy huɨdibɨ anajty Jesús tɨ tuñ.
Je teedy tungmɨɨdpɨ ajcxy,
etz je fariseojäy ajcxy,
chi ajcxy ñayhuoomujctayɨ je tungmɨɨdpɨ ajcxy nidügꞌócɨy,
chi ajcxy ymɨnañ:
―¿Nej ajt Jesús nꞌoctuunɨm?
Yɨjiibɨ yëydɨjc ooy yɨꞌ mɨjhuinmaꞌñ tzachtuunɨ.
Pen nnajtzꞌɨxɨɨyɨm jaduꞌñyɨ,
tügꞌócɨy jäy mɨbɨjctähuaꞌñ yɨꞌ.
Chi ajcxy ymiinɨpy je Romano tungmɨɨdpɨ huɨdibɨ ajt xyꞌanéꞌmɨm,
e chi yajhuindɨgoyɨpy ɨɨch ajt nDios yꞌit,
e nañ yajhuindɨgoyɨpy ɨɨch ajt ndzɨnaayɨn njugyꞌajtɨn.
Nidügtɨ ajcxy je jäy,
hueꞌ anajty yxɨɨ Caifás,
hueꞌ anajty mɨjtungmɨɨd,
jeꞌ anajty teedy huindzɨn,
jeꞌ jaduꞌn jäy nɨmayday:
―Miich ajcxy caꞌ ti mhuinjɨhuɨɨygɨxy.
Caꞌ ajcxy mnejhuɨ̈y co jacꞌoy nyajꞌoꞌcɨm je Jesús tügpajc,
huen yɨꞌ codɨnaydähuɨp naax cajp,
jɨgɨx caꞌydɨ ɨɨch ajt nnaax ngajp yhuindɨooyɨm.
Canan ycɨꞌmhuinmaꞌñ jaduꞌn ycɨxpɨ ymɨnañ jeꞌ.
Hueꞌ janchtɨy com jeꞌ anajty ymɨjtungmɨɨdɨty je huinꞌit jɨmɨjt ma teedy ajcxy ymiñ,
paady Dios huinmaꞌñ jaduꞌn yejcy,
co jaduꞌn najtzcapxɨy co Jesús anajty yꞌögaꞌñ mɨɨd tügꞌócɨy ajcxy naax cajp ycɨxpɨ.
E caꞌ nmɨnaanɨm mɨɨd jëdaꞌajty mɨɨd je judío ajcxy ñaax ycajp ycɨxpɨ,
nañ jëgɨ́x co huoomujctähuaꞌñ tügꞌócɨy Dios yꞌung huɨdijaty anajty ajcxy yajpatp xɨɨ ya.
Huinꞌit ogaꞌn ajcxy je tungmɨɨdpɨ yajnigodugɨɨy co yajꞌögaangɨxy Jesús.
Jesús caꞌ anajty ma yꞌocyajꞌijxnɨ mayjäyjoty ma je judíojäy ajcxy.
Chi jadaꞌ ñɨcxy jɨguem mɨhuingon ma je tɨ̈tznaaxꞌit,
ma anajty tüg cajp xɨɨjɨty Efraín.
Chi jɨm yhuɨꞌmɨy mɨɨd ydiscípulos ajcxy.
Huingoonɨp anajty je pascua xɨɨ huɨdibɨ anajty judíojäy ytumyb.
Tɨ anajty may judíojäy ajcxy ñinɨcxnɨ jɨm Jerusalén xɨɨꞌajtp huɨdibɨ anajty jɨguëgyjaty tzomb.
Jayɨjpnɨ ajcxy ñɨcxy caꞌ anajty xɨɨ paady,
co anajty ajcxy ñayyajpocyñïhuädzaꞌñyii.
Ooy anajty jäy ajcxy ijxtäy Jesús huinꞌit.
Paady anajty chachnayñɨmáayɨgɨxy nidüg nidüg miñ xyɨpy,
co ajcxy ytɨnayꞌahuɨɨy ma Dios ytɨjc,
jaduꞌn ajcxy ymɨnañ:
―¿Nej mꞌocmɨnaangɨxy?
¿Minɨpy jadaꞌ Jesús xɨɨꞌijxpɨ,
o caꞌjɨ?
Je teedy ajcxy jeꞌ yhuindzɨn etz fariseojäy ajcxy tɨ anajty yejccɨxy cötujcɨn co huentɨmpɨnɨty huɨdibɨ anajty nejhuɨɨyb ma je Jesús,
huen nigapxy jɨgɨx ajcxy madzɨpy.